Jagten på at score milliongevinsten på kryptovaluta skaber travlhed hos sælgere af computerudstyr.

Hos en af Danmarks største online elektronik-butikker, Proshop i Højbjerg ved Aarhus, har det været nødvendigt at rationere nogle af butikkens kraftigste computergrafikkort.

Det fortæller Ivan Jæger Christiansen, der er administrerende direktør i Proshop.

- Det vildeste, vi har oplevet ind til videre, er en russer, som spurgte på 100.000 grafikkort af en særlig type, siger han.

Grafikkortene er oprindeligt udviklet til avanceret computerspil, men de kan også bruges til at udregne værdifuld kryptovaluta som blandt andet Ethereum. De bruges derimod ikke længere til at skabe den mest kendte valuta på markedet, bitcoin, da de ikke kan hamle med den førende teknologi til at udregne bitcoins.